Diari Oficial de la Generalitat Valenciana


Sumari del DOGV 6394, del 10-11-2010 (2010/12024)

RESOLUCIÓ de 5 de novembre de 2010, de la directora general del Secretariat del Consell, de la Conselleria d'Indústria, Comerç i Innovació, per la qual es disposa la publicació del protocol general entre el Ministeri de Medi Ambient, i Medi Rural i Marí, la Generalitat i l'Ajuntament d'Alacant, sobre actuacions integrades en la Badia Nord del terme municipal d'Alacant.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6394

Data del DOGV
:   10-11-2010

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2010/12410


Data del document
:   05-11-2010

Organisme emissor
:   Conselleria d'Indústria, Comerç i Innovació

Tipus de document
:   Resolució

RESOLUCIÓ de 5 de novembre de 2010, de la directora general del Secretariat del Consell, de la Conselleria d'Indústria, Comerç i Innovació, per la qual es disposa la publicació del protocol general entre el Ministeri de Medi Ambient, i Medi Rural i Marí, la Generalitat i l'Ajuntament d'Alacant, sobre actuacions integrades en la Badia Nord del terme municipal d'Alacant. [2010/12639]  
El Ministeri de Medi Ambient, i Medi Rural i Marí, la Generalitat i l'Ajuntament d'Alacant han subscrit, després de la tramitació prèvia reglamentària, el 27 de maig de 2010, el protocol general sobre actuacions integrades en la Badia Nord del terme municipal d'Alacant.  
En compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, l'article 3.4 del Decret 20/1993, de 8 de febrer, del Consell, i la clàusula octava del protocol, cal publicar en el Diari Oficial de la Comunitat Valenciana l'esmentat protocol, que ha quedat inscrit en el Registre de Convenis de la Generalitat amb el número 1548/2010, i que figura com a annex d'esta resolució.  
València, 5 de novembre de 2010.- La directora general del Secretariat del Consell: Mª Teresa Lleó Alonso.  
Protocol general entre el Ministeri de Medi Ambient i Medi Rural i Marí, la Generalitat i l'Ajuntament d'Alacant, sobre actuacions integrades en la Badia Nord del terme municipal d'Alacant  
València, vint-i-set de maig de 2010  
Reunits  
D'una banda, Santiago Menéndez de Luarca y García-Osorio, sotssecretari del Ministeri de Medi Ambient i Medi Rural i Marí, en virtut de les atribucions que li conferix la disposició addicional tretzena, en relació amb l'article 6, de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i l'apartat segon 1.d. de l'Orde ARM/499/2009, de 24 de febrer.  
D'una altra banda, Mario Flores Lanuza, conseller d'Infraestructures i Transport de la Generalitat, en representació de la Generalitat, conferida per mitjà de l'Acord del Consell en la sessió de 12 de març de 2010, en l'exercici de les funcions que este té encomanades segons l'article 17.1.f) de la Llei 5/1983, de 30 de desembre, del Consell.  
I d'una altra, Sonia Castedo Ramos, alcaldessa presidenta de l'Ajuntament d'Alacant, en representació de la mencionada entitat local, i d'acord amb allò que s'ha autoritzat pel Ple, en la sessió de 25 de febrer de 2010.  
Les parts, en la qualitat en què cada un intervé, es reconeixen recíprocament plena capacitat legal per a obligar-se i atorgar el present protocol, i a l'efecte,  
Exposen  
I. Que l'administració general de l'Estat, a través del Ministeri de Medi Ambient i Medi Rural i Marí, exercix les competències en matèries de domini públic maritimoterrestre previstes en la Llei 22/1988, de 28 de juliol, de Costes, així com en el Reial Decret 1130/2008, de 4 de juliol, d'estructura orgànica bàsica del Ministeri de Medi Ambient i Medi Rural i Marí.  
II. Que la Conselleria d'Infraestructures i Transport actua d'acord amb la competència exclusiva de la Comunitat Valenciana en les matèries de ports i obres públiques d'interés de la Comunitat en el seu territori, així com l'execució de les funcions que sobre la zona maritimoterrestre, costes i platges li atribuïx la legislació de l'Estat; segons el que establixen la Constitució i l'Estatut d'Autonomia.  
III. Que l'Ajuntament d'Alacant actua en virtut de les seues competències en les matèries d'urbanisme, medi ambient, turisme, trànsit i transports atribuïdes per la Llei 7/1985, de 2 d'abril, Reguladora de les Bases del Règim Local i les seues actualitzacions posteriors.  
IV. Que com ha quedat patent des d'anys arrere, la magnitud dels problemes i el considerable cabal d'oportunitats existents en el tram de costa que va des de la platja del Postiguet fins a la platja de Sant Joan, fan molt poc efectiva l'actuació sectorial aïllada dels distints agents territorials implicats en la zona. Es tracta, sens dubte, d'un entorn en què cal treballar d'acord amb el principi de gestió integrada de la costa, concepte encunyat en la posició comuna aprovada pel Consell de la Unió Europea de 13 de desembre de 2001, que advoca pel consens dels responsables administratius i l'explotació de les sinergies derivades de la seua actuació conjunta.  
V. Que en conseqüència, les parts compareixents establixen el present protocol general, que es regix per les següents:  
Clàusules  
Primera. Objecte  
L'objecte d'este protocol general consistix a establir un marc de col·laboració i coordinació de les administracions firmants pel que fa a les seues respectives actuacions en la badia nord del municipi d'Alacant.  
Segona. Àmbit  
A l'efecte d'este protocol general, s'entendrà que l'àmbit del protocol comprén la badia nord del municipi d'Alacant, constituïda pels terrenys de domini públic maritimoterrestre que s'estenen des del dic de llevant del port d'Alacant fins a l'extrem sud del passeig marítim de la platja de Sant Joan, i es podrà ampliar al que siga necessari per a resoldre la problemàtica existent en l'esmentat àmbit.  
Tercera. Objectius  
Els objectius fonamentals del marc general de col·laboració que s'establix pel present protocol són, entre altres:  
1. Dotar la ciutat d'Alacant del major espai d'ús públic del litoral que pot disposar pròxim al seu centre urbà, a través d'un màster pla que permeta integrar la ciutat amb la seua façana costanera i disposar una successió d'equipaments/espais lliures al llarg d'un itinerari de vianants-ciclista de gran capacitat, que permeten esponjar el teixit urbà d'una zona densament urbanitzada, respectar, promoure i protegir els valors mediambientals, i utilitzar per a això la plataforma de l'antic ferrocarril de via estreta que quede en desús després del canvi en el seu traçat previst amb la posada en marxa del túnel de la serra Grossa.  
2. Estudiar i desplegar de forma conjunta un projecte d'actuació integrat en el front litoral que comprenga des del dic de llevant del port d'Alacant fins a l'extrem sud del passeig marítim de la platja de Sant Joan, on s'establisca la ubicació i l'ordenació dels diferents usos potencials de la zona tant a àmbit portuari, recreatiu, d'accessibilitat, de control de l'erosió costanera, ordenació d'ancoratges i trànsit marítim, etc.  
3. Potenciar l'especialització terciària de la capital provincial com a ciutat de congressos i convencions, a través d'un Pla de Reforma Interior (PRI) per a la zona de la Sangueta.  
4. Aprovar una nova delimitació del domini públic maritimoterrestre en la zona, adaptada a la vigent Llei de Costes de 1988, amb els estudis necessaris per a determinar les característiques dels terrenys afectats atenent els articles 3 i 4 de l'esmentada llei; posar de manifest, si és el cas, els que hagueren perdut les seues característiques naturals.  
5. Racionalitzar l'oferta d'instal·lacions nàutiques en la badia, atenent els criteris de planificació portuària i millora de les condicions d'ús públic de la costa.  
6. Recuperar i posar en valor el patrimoni alacantí present en l'àmbit; especialment el cultural (antics depòsits de la Britànica, Lucentum, Torre del cap de l'Horta, jaciments arqueològics, etc.) i el medi ambiental (serra Grossa i cap de l'Horta) per a frenar la progressiva i franca degradació de l'entorn.  
Quarta. Òrgans de col·laboració  
1. A fi d'impulsar la consecució dels objectius assenyalats per mitjà de l'intercanvi d'informació entre les parts i l'elaboració de propostes i avaluació i valoració dels resultats, s'establixen els òrgans següents:  
A) La Comissió Tècnica, amb la composició següent:  
- Per part de l'administració de l'Estat: el cap del Servici Provincial de Costes i un tècnic de la Direcció General de Sostenibilitat de la Costa i del Mar designat a l'efecte.  
- Per part de l'administració autonòmica: el cap de la Divisió de Ports, Aeroports i Costes i el cap del Servici d'Administració de Ports i Costes.  
- Per part de l'Ajuntament d'Alacant: el cap del Servici d'Atenció Urbana i el gerent de la Gerència Municipal d'Urbanisme.  
A les sessions de la Comissió Tècnica podran assistir com a assessors, amb veu però sense vot, els funcionaris de cada administració que s'estimen convenients, d'acord amb la naturalesa dels assumptes que s'han de tractar; així com aquelles persones que pels seus especials coneixements tècnics es considere convenient convocar.  
En la sessió constitutiva, sota la presidència del cap del Servici Provincial de Costes, s'establirà el règim de funcionament de la Comissió Tècnica, que haurà de reunir-se, almenys, amb una periodicitat trimestral.  
Les funcions de la Comissió Tècnica seran les següents:  
a) Analitzar l'estat actual de la badia, proposar alternatives d'actuació a les respectives administracions competents i dissenyar un calendari de treball per a dur-les a terme.  
b) Impulsar la tramitació dels respectius expedients administratius.  
c) Tindre coneixement de les incidències tècniques i administratives dels plans, dels programes, dels projectes i de les obres, i proposar les decisions oportunes.  
d) Informar el Comité d'Enllaç i Coordinació sobre l'avaluació d'avanços i resultats en les actuacions en les matèries objecte d'este protocol.  
B) El Comité d'Enllaç i Coordinació, amb la composició següent:  
- Per part de l'administració de l'Estat: el sotsdirector General de domini públic maritimoterrestre de la Direcció General de Sostenibilitat de la Costa i del Mar i el cap del Servici Provincial de Costes.  
- Per part de l'administració autonòmica: el director general de Ports, Aeroports i Costes i el cap de la Divisió de Ports, Aeroports i Costes.  
- Per part de l'Ajuntament d'Alacant: el regidor d'Atenció Urbana i el cap del Servici d'Atenció Urbana.   
En la sessió constitutiva, sota la presidència del director general de Ports, Aeroports i Costes, s'establirà el règim de funcionament del comité, que haurà de reunir-se quan ho sol·licite qualsevol dels seus membres, i, almenys, amb una periodicitat semestral.   
Les funcions del comité seran les següents:  
a) Garantir l'intercanvi d'informació entre les administracions firmants del present protocol.  
b) Interpretar, en cas de dubte, el contingut del present protocol.  
c) Analitzar els informes i les propostes que la Comissió Tècnica li eleve.  
d) Impulsar la subscripció de convenis de col·laboració en desplegament del present protocol.  
e) Adoptar els acords necessaris per al compliment dels objectius del protocol  
C) La Comissió d'Informació, amb la composició següent:  
- Per part dels ciutadans: un màxim de tres membres en representació de les associacions veïnals i associacions amb interés en l'àmbit d'este protocol general, elegits entre estes, que seran invitats a participar-hi per acord dels membres del Comité d'Enllaç i Coordinació.   
- Per part de l'administració de l'Estat: el cap del Servici Provincial de Costes.  
- Per part de l'administració autonòmica: El director general de Ports, Aeroports i Costes.  
- Per part de l'Ajuntament d'Alacant: el regidor d'Atenció Urbana.  
En la sessió constitutiva, sota la presidència del regidor d'Atenció Urbana, s'establirà el règim de funcionament de la Comissió d'Informació i la periodicitat de les seues reunions.  
Les funcions de la Comissió d'Informació seran les següents:  
a) La comunicació directa als representants dels veïns dels avanços registrats en els treballs i les principals decisions que es prenguen respecte d'això.  
b) La recepció immediata de les demandes, les inquietuds i les observacions que els representants dels veïns consideren pertinents per a un eficaç compliment dels objectius d'este protocol general.  
c) El debat fluid entre tots els agents territorials implicats i els representants veïnals respecte de la problemàtica de la badia nord d'Alacant, i de les alternatives d'actuació per a la conciliació de la protecció dels valors ambientals del tram litoral considerat amb les necessitats urbanes, a fi d'incrementar la qualitat de vida dels ciutadans.  
2. Els membres de les comissions previstes en esta clàusula podran ser substituïts per aquelles persones que designen els seus titulars.  
Cinquena. Finançament  
Les actuacions concretes que es proposen en el marc del present protocol per a aconseguir els reptes establits requeriran, per a ser vinculants, el seu desplegament a través dels corresponents convenis entre les administracions que intervenen i es finançaran d'acord amb allò que es dispose en estos.  
Sisena. Vigència  
Este protocol entrarà en vigor a partir de la data de la firma i tindrà una duració de cinc anys, prorrogables si així ho acorden les parts per ser necessari per al compliment dels fins previstos en este.  
Setena. Denúncia del protocol  
L'incompliment de les clàusules del present protocol per qualsevol de les parts firmants podrà donar lloc a la denúncia i a la consegüent resolució d'este.  
Huitena. Publicació del protocol  
El present protocol es publicarà en el Boletín Oficial del Estado i en el Diari Oficial de la Comunitat Valenciana.  
Una vegada ha sigut llegit el present document per part dels compareixents, estan d'acord amb el seu contingut i, en l'exercici de les atribucions de què són titulars, obliguen amb això les respectives administracions que representen, el firmen en dos exemplars, només a un sol efecte, al lloc i en la data abans indicats.  
El sotssecretari del Ministeri de Medi Ambient i Medi Rural i Marí: Santiago Menéndez de Luarca y García-Osorio.  
El conseller d'Infraestructures i Transport: Mario Flores Lanuza.  
L'alcaldessa presidenta de l'Ajuntament d'Alacant: Sonia Castedo Ramos.